《续十虫吟５》
宋代·舒岳祥

虫有土中狗，翼短身则长。
行地如狗子，两臂健擘张。
纵横成穴道，堀堁身蔽藏。
握之人手中，排抉力其强。
夜飞能打人，有物凭为殃。
收之入药录，虻蛭同其良。
君看医师术，可谓宰相方。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。